RBF พุ่ง 5% โบรกฯชี้รายได้ไตรมาส 4 ฟื้นตัวเด่น หวังดันกำไรปีนี้เพิ่มอีก 8.2%
RBF พุ่ง 5% โบรกฯแนะ “เก็งกำไร” มองรายได้ไตรมาส 4 ฟื้นตัวเด่น อานิสงส์ลูกค้ากลุ่มอาหารและเครื่องดื่มจะกลับมาเดินหน้าออกสินค้าใหม่กันอีกครั้ง พร้อมมีการพัฒนาการกัญชงยังคืบหน้าได้ตามแผน หวังดันกำไรปีนี้เพิ่มอีก 8.2% ให้ราคาเป้าหมาย 21 บาท
 
RBF พุ่ง 5% โบรกฯชี้รายได้ไตรมาส 4 ฟื้นตัวเด่น อานิสงส์ลูกค้ากลุ่มอาหารและเครื่องดื่มจะกลับมาเดินหน้าออกสินค้าใหม่กันอีกครั้ง
15 พ.ย. 2564

ผู้สื่อข่าวรายงานว่า วันนี้ (15 พ.ย.2564) ราคาหุ้น บริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF ณ เวลา 16:17 น. อยู่ที่ระดับ 20.90 บาท ปรับตัวเพิ่มขึ้น 0.90 บาท หรือ 4.50 % โดยทำจุดสูงสุดที่ 20.90 บาท และทำจุดต่ำสุดที่  19.60 บาท ด้วยมูลค่าการซื้อขาย 329.23 ล้านบาท

บริษัทหลักทรัพย์ฟินันเซีย ไซรัส จำกัด (มหาชน) ระบุในบทวิเคราะห์ (15 พ.ย. 2564) เกี่ยวกับหุ้น RBF โดยประเมินจากผลประกาศกำไรไตรมาส 3 ปี 2564 ฟื้นตัว เมื่อเทียบกับไตรมาสก่อนหน้าตามคาด แม้ต้นทุนวัตถุดิบแป้งสาลี และสารละลายบางรายการยังทรงตัวสูง รวมถึงยังมีปัญหา Container Shortage ทำให้กำไรลดลง เมื่อเทียบกับงวดเดียวกันของปีก่อน แต่รายได้เริ่มฟื้นตัว และน่าจะฟื้นตัวได้ต่อเนื่องในไตรมาส 4 ปี 2564  ตามสถานการณ์โควิดคลี่คลาย เชื่อว่าลูกค้ากลุ่มอาหารและเครื่องดื่มจะกลับมาเดินหน้าออกสินค้าใหม่กันอีกครั้ง สำหรับพัฒนาการกัญชงยังคืบหน้าได้ตามแผน ล่าสุดต้นกัญชงอยู่ในช่วงเจริญเติบโต คาดได้ผลผลิตภายในเดือน ธ.ค. และจะเข้าสู่กระบวนการสกัด และส่งมอบสารสกัดให้กับลูกค้าได้อย่างเร็วใน ไตรมาสแรก ปี 2565 เบื้องต้นมองผ่านกำไรต่ำสุดใน ไตรมาส 3 ปี 2564 แล้ว
อย่างไรก็ดียังคงประมาณการกำไรปกติปี 2564-2565 ตามเดิมเป็น เพิ่มขึ้น 8.2% เมื่อเทียบกับงวดเดียวกันของปีก่อนและ เพิ่มขึ้น 77.3% เมื่อเทียบกับงวดเดียวกันของปีก่อนโดยรวมกัญชงไว้ในประมาณการแล้ว
 คงราคาเป้าหมายที่ 21 บาท อิง PE 40 เท่า มี Upside เพียง 5% แนะนำ “เก็งกำไร”